17 artistes plàstiques i 14 escriptores participen a DONart Gandia 2020
05 marzo 2020

## 17 artistes plàstiques i 14 escriptores participen a DONart Gandia 202005 marzo 2020Última actualización: 14 julio 2025

![](../gestion/img/JordiEstevan_2574.jpg)  
  

El **regidor delegat de Cultura, Nahuel González,** acompanyat de **l’edil Lydia Morant** (en representació del departament d’Igualtat), la **directora del Palau Ducal dels Borja de Gandia, Balbina Sendra**, i **l’escriptora i poeta, Adriana Serlik**, ha presentat aquest matí a la sala Carroç i Centelles del Palau Ducal dels Borja una nova edició de DON_art_ 2020, del 6 al 28 de març.

A partir de la frase “Laboriosament vaig anar cosint els vestits de la vida”, la comissària de la mostra, Adriana Serlik, ha proposat a 17 artistes de diferents disciplines plàstiques i 14 escriptores la creació d’una obra en record del 8 de Març, Dia internacional de la Dona. El resultat es pot veure a partir de demà a dos espais culturals de la ciutat. D’una banda, la sala Carroç i Centelles del Palau Ducal dels Borja de Gandia, que acull les escultures i instal·lacions d’Erica Landfords, Natividad Navalón, Sara Vilar, Teresa Cháfer, Xaro Bonilla, Pilar Crespo i Salomé Cuesta. Acompanyades dels textos d’Ana Llopis, Soledad Benagues, Teresa Àlvarez Aub, Maria Teresa Espasa i Pepa Guardiola.  

Per la seua banda, la Sala Tossal-UV acull instal·lacions, fotografia, dibuix i pintura de: Imma Bononat, Tetyana Karaban, Amparo Durà, Ana Amesti, Cristina Jordà, Irene Moreno, Isa Orengo, Lety Sanz, Pilar González i Sandra Díaz. I les creacions literàries de Maite Sastre, Àngels Moreno, Adriana Serlik, Marina Vallés, Verónica Pérez, Rakel Boronat, Elisa S. Temporal i Rosa Magraner.  

_“És la veu de les artistes i les escriptores, no només per la igualtat, sinó per reivindicar que volem continuar creant, expressant i publicant en igualtat”_. Serlik ha destacat que hi participen cinc catedràtiques de la Real Acadèmia de Belles Arts San Carlos de València.

Organitzat pel Departament de Cultura, DON_art_ 2020 compta amb la col·laboració del Departament d’Igualtat i el Palau Ducal dels Borja de Gandia.

_“El resultat demostra l’alt nivell cultural de la nostra comarca, tot i que també participen artistes d’altres territoris i, fins i tot, internacionals. Volem agrair la col·laboració d’institucions i col·lectius, així com el treball excel·lent de coordinació de Serlik. Per això, convidem la ciutadania a participar d’aquest esdeveniment cultural tant important que s’inaugura demà”_, ha declarat González.

_“El Palau és una entitat compromesa en la lluita per la igualtat. De fet, al mes de març, a més de la mostra, hi organitzem visites teatralitzades sobre les dones Borja, “Visites en Femení”..._ _Una programació repleta d'activitats per a reivindicar les figures femenines en la història, tan importants i tantes vegades oblidades”_, ha destacat la directora del Palau.

_“Aquesta activitat forma part d’una programació ambiciosa de l’àrea d’Igualtat a propòsit del 8 de Març Gandia. Cal recordar la importància de tindre referents dones en tots els àmbits. Fa 50 anys les dones escriptores i artistes havien de signar amb pseudònims per poder publicar o exposar”,_ ha recordar Morant.

Les obres i els textos es recullen també en llibret amb pròleg de l’escriptora gandiana Àngels Moreno.

Demà divendres, a les 19 h, s’inaugura l’exposició al Palau. A les 19.45, s’obrirà a la Sala Tossal-UV. Tot seguit, hi haurà un brindis per la igualtat.